Kirsten Brosbøl (S), 2006-12-12:
Tak til begge ministre for besvarelserne.
For Socialdemokraterne er det helt klart: Vi kan ikke og vi vil ikke acceptere, at mennesker handles som en vare.
Det strider mod vores grundlæggende værdier og mod helt fundamentale menneskerettigheder.
Trods snart mange års indsats mod menneskehandel er resultaterne desværre indtil nu alt for beskedne.
I ethvert hjørne af Danmark er der i dag udenlandske kvinder i prostitution, ja, sågar har vi set børn handlet til prostitution og til andre formål i Danmark, og bagmændene har stadig alt for let spil.
Små politikredse og gennemorganiserede kriminelle bagmænd har været en dårlig kombination for kampen mod prostitutionens bagmænd.
Socialdemokraterne står bag den nye politireform og flerårsaftalen for dansk politik, og vi har store forventninger til, at den nye politireform kan styrke efterforskningen af menneskehandel og rufferi.
Øget kontrol og en opsøgende indsats i prostitutionsmiljøet, bedre uddannelse til politiet og målrettet efterforskning er alle skridt i den rigtige retning.
At et af punkterne i den nye politistrategi taler om at sætte de fornødne ressourcer af, ja, det er måske ret så sigende for den hidtidige og mangelfulde indsats.
Vi har længe presset på for at få afsat flere midler til det her område i politiet, og det er vi rigtig glade for nu er lykkedes, og vi vil følge indsatsen meget nøje for at sikre, at politireformens muligheder udnyttes til fulde.
Derfor har vi også i det forslag til vedtagelse, jeg skal læse op senere, bedt om at få en status fra justitsministeren på, hvordan det går med opfølgningen og med implementeringen af den nye strategi senest den 1. juni 2008.
Og det håber vi meget at ministeren vil efterkomme.
Samarbejdet mellem politi, kommuner, skatte- og andre myndigheder har været alt for løst og langtfra tæt nok til at kunne matche tempoet, kompleksiteten og rækkevidden i den organiserede kriminalitet i prostitutionsmiljøet og til at kunne yde ofrene den hjælp, de har behov for.
Det ser vi frem til at få styrket i den nye handlingsplan, hvor der generelt ser ud til at blive strammet op på ansvarsfordelingen mellem de forskellige aktører, der skal gennemføre handlingsplanen.
Vi er også rigtig glade for, at den nye handlingsplan kommer til at omfatte alle former for menneskehandel, idet der jo i hvert fald er en risiko for, at vi kan se menneskehandel til andre ting end til prostitution.
Socialdemokraterne er positive over for at oprette et videns- og koordinationscenter.
Det er nogle tanker, som vi har diskuteret før i Folketinget, og vi synes, det er glimrende, at det nu er kommet på plads, at vi kan få sådan et mere centralt koordinerende organ, der også kan samle op på viden om metoderne på området.
Men vi lægger også meget vægt på, at ngo'erne også fremover kommer til at spille en central rolle, selvfølgelig i tæt samarbejde med de andre aktører.
Men ngo'erne har nogle særlige kompetencer, som vi skal bevare, og som vi skal udvikle fremover.
Handel med mennesker er ikke et storbyfænomen længere; det kan forekomme i alle dele af landet, og det opsøgende arbejde er afgørende for at etablere kontakt til de udenlandske kvinder.
Det kan de foreslåede drop in-centre ikke erstatte, men det kan måske være et udmærket tilbud for nogle grupper.
Blot skal vi jo så sikre os, at de ikke erstatter de allerede eksisterende væresteder, som drives af Rederne.
Refleksionsperioden skal vi diskutere i forbindelse med B 19 senere i dag, men lad mig blot her nævne, at vi er meget optaget af, at der bliver en reel udvidelse af refleksionsperioden.
Det er jo noget, som vi fra oppositionens side længe har presset på for, nemlig at få en udvidelse af det beskyttelsestilbud, som vi giver til handlede kvinder.
Det er vi selvfølgelig rigtig glade for at regeringen har imødekommet, men der har jo været sådan nogle tegn på, at der skal stilles nogle krav til, om man så kan få udvidet refleksionsperioden.
For så vidt angår børnene, er det også positivt, at vi her får strammet op på nogle områder, som ministeren var inde på.
Vi synes, det har været skræmmende at se nogle af de sager, hvor børn er blevet flyttet rundt i systemet, og hvor man ikke har haft nogen klare retningslinjer for, hvad der skulle ske med handlede børn.
Det er ekstremt vigtigt, at vi får rettet op på det, og at vi får klare lovregler og nogle procedurer for, hvad man gør med handlede børn, når man støder på dem i miljøet.
Samtidig er det helt afgørende, hvis vi vil bekæmpe kvindehandel, at vi får sat fokus på efterspørgslen.
Befolkningens viden om problemets omfang og konsekvenserne af det skal øges, og den hidtidige handlingsplan har jo vist, at oplysningskampagnerne faktisk virker.
Derfor ønsker vi, at der i den nye handlingsplan afsættes øremærkede midler til oplysning med særlig fokus på efterspørgslen.
Vi har også nævnt over for ministeren, at vi gerne vil have oprettet en uafhængig national rapportør på det her område, som kan følge området, og som kan aflægge en årlig rapport til Folketinget om udviklingen på området.
Vi synes, det er enormt vigtigt, at man får en uafhængig instans, som kan overvåge det her område, og som kan rapportere til os, så man løbende kan få en debat om, hvordan det går med det her område.
Så skal jeg på vegne af Socialdemokraterne, Det Radikale Venstre, Socialistisk Folkeparti og Enhedslisten fremsætte følgende: Forslag til vedtagelse
»Folketinget anerkender, at regeringen med opbakning fra satspuljepartierne har iværksat en handlingsplan om bekæmpelse af kvindehandel, hvoraf alle elementer nu er gennemført, men konstaterer, at den samlede indsats har været mangelfuld.
Folketinget opfordrer derfor regeringen til en markant styrkelse af bekæmpelsen af alle former for menneskehandel i en ny handlingsplan, der bl.a. indeholder følgende: – Styrket indsats over for bagmændene. –
Justitsministeren skal aflægge rapport til Folketinget om effekterne af politiindsatsen senest den 1. juni 2008.
– Styrket social indsats, herunder landsdækkende opsøgende arbejde, ubetinget udvidelse af refleksionsperioden til minimum 90 dage med mulighed for meningsfyldte aktiviteter samt hjælp til rehabilitering i hjemlandet.
– Øremærkede midler til oplysningskampagner, særlig med henblik på at nedbringe efterspørgslen.
– Styrket indsats for handlede børn med klarere lovregler, ansvarsfordeling og procedurer.
– Udpegning af en uafhængig national rapportør, der årligt aflægger rapport til Folketinget.